text: Stortyv sporet med mobiltelefon
  29 august 2012 kl. 13.22
  Tyverisikring på en mobiltelefon førte til, at lokalpolitiet i Kolding kunne anholde en stortyv.
  En ransagning af tyvens lejlighed afslørede et stort lager af tyvekoster.
  - Han har indrømmet 14 til 16 indbrud, men vi mistænker ham for langt flere, oplyser politikommissær Poul Steffensen.
  Politiet søger ejere til de mange tyvekoster. De kan ses på lokalpolitistationen på Birkemose Allé i Kolding.
  Tyven gik især efter sølvtøj og ure, men et af ofrene fortæller, at han også fik fingre i en mobiltelefon. Telefonen var tyverisikret, så ved hjælp af GPS blev den sporet til en lejlighed i nabolaget. Det fik politiet til at slå til.
  De mange indbrud er sket gennem de seneste måneder, og politiet håber nu på, at indbrudsbølgen er stoppet.
  Ejere af nyere mobiltelefoner kan som regel tilmelde sig tyverisikring hos producenten.
  